מועצת המכינות הקדם צבאיות הציוניות-ישראליות

**מועצת המכינות הקדם צבאיות הציוניות-ישראליות** היא עמותה הפועלת כארגון הגג של 64 המכינות הקדם צבאיות בישראל, המוּכרות או הנמצאות בשלבי הכרה על ידי משרד ההתיישבות לפי חוק המכינות הקדם-צבאיות.

נכון לשנת הלימודים תשפ"ו (2025–2026), לומדים במכינות הקדם-צבאיות כ-6,200 חניכים. 5,200 מהם בשנה א' ועוד 1,000 בשנה ב'. תחת המועצה פועלות בשותפות מכינות דתיות-תורניות, מכינות מעורבות ומכינות חילוניות.

מנכ"ל המועצה החל מאוקטובר 2022 הוא אבישי ברמן, שנבחר לתפקיד על ידי אספת המועצה.
משרדי המועצה המרכזיים שוכנים בקריית החינוך בלטרון ובמכללת אורנים בקריית טבעון.

## רקע והקמה
המועצה הוקמה בשנת 2009, במטרה לאגד את פעילות המכינות, לייצג אותן, לפתח אותן ולחבר ביניהן. הצורך בהקמת מועצה התגבר לאחר שהכנסת קיבלה את חוק המכינות הקדם-צבאיות. החוק קבע את המסגרת להכרה במכינות הקדם-צבאיות ולתקצובן בידי המדינה. בעקבות קבלת החוק החליטו המכינות הקדם-צבאיות המוכרות לתת ביטוי פורמלי לפעילות המשותפת על ידי הקמת ארגון גג – מועצת המכינות הקדם-צבאיות.

בין המכינות החברות במועצה קיימת שונות המתבטאת בתפיסות עולם, בתכנים, בעקרונות החינוכיים לאורם פועלת כל מכינה, בקהלי היעד, ברקע הסוציו-אקונומי של החניכים, במיקום גאוגרפי, בוותק, בגודל המכינה ובסוגיות נוספות.
עם זאת, לכל המכינות מכנה משותף איתן שגובש לאורך השנים, וקיבל תוקף באמנת "נס הרים" שנחתמה בשנת 2018 על ידי כלל המכינות: האמונה המשותפת בהיותה של מדינת ישראל מדינת הלאום של העם היהודי, מדינת ישראל כמדינה יהודית ודמוקרטית, והאחריות להצמחת דור חדש של צעירים לשירות משמעותי ולפיקוד בצה"ל, למנהיגות אזרחית ולתרומה לכלל.

## מבנה ארגוני
המועצה מורכבת מאספה בה לכל אחת מהמכינות נציגות וזכות הצבעה. מתוך האספה נבחר אחת לשנתיים הוועד המנהל של המועצה המורכב מ-10 נציגים המייצגים את השונות המתקיימת בתוך המועצה. השותפות במועצה הא וולונטרית (החוק אינו מחייבן לכך). מתוך האספה נבחרים שני יושבי הראש של המועצה, מהצד החילוני ומהצד הדתי-תורני. כלל ההחלטות מתקבלות מתוך שיח משותף והסכמות רחבות. נכון לשנת 2026 מכהנים בתפקיד יושבי הראש מתן הופמן, סמנכ"ל חינוך במכינת אדרת, והרב אליעזר בראון, ראש שלוחת בני דוד-מעלה אפרים.

ההחלטות לגבי אופי התוכניות ופעילות מועצת המכינות מתקבלות על ידי ראשי המכינות באמצעות האספה והוועד המנהל של מועצת המכינות לאחר דיונים סביב נושאים חינוכיים ומקצועיים הנוגעים לאופיו של עולם המכינות ולשיתוף הפעולה של המכינות במועצה.

את פעילות מועצת המכינות מלווה מועצה ציבורית (חוג ידידים) המורכבת מדמויות בכירות ומנוסות מהמגזר הפרטי והציבורי. תפקידה של המועצה לייעץ, להכווין וללוות את פעילות מועצת המכינות. בראש המועצה הציבורית עומד אמיר הלוי, שכיהן כמנכ"ל משרד התיירות.

## פעילות המועצה
המועצה היא הגוף המייצג של המכינות מול משרדי הממשלה ורשויות מדינה, תורמים וגופים אחרים. מעבר לייצוג השוטף, המועצה מפעילה מספר פרויקטים חינוכיים, שמופעלים במקביל במכינות שונות, וכן את פרויקט הבוגרים של המכינות, המיועד לספק אפיקי עשייה לעשרות אלפי הבוגרים של המכינות.

המועצה מאחדת מכינות חילוניות, דתיות ומעורבות, לחניכים יהודים ודרוזים, הפועלות יחד למען אינטרסים חינוכיים משותפים. אחת ממטרותיה של העמותה היא ליצור חיבור ודיאלוג בין החלקים השונים בחברה הישראלית, וראשי המכינות מקיימים לימוד משותף בנושאים שונים לעיתים תכופות.

למועצה יש ועד מנהל שנבחר בכל שנה על ידי ראשי כלל המכינות החברות במועצה, והוא מפקח ומוביל את הפעילות באופן שוטף. מנכ"ל המועצה הוא אבישי ברמן, שנבחר לתפקיד על ידי הוועד המנהל באוקטובר 2022, והחליף את דני זמיר שנבחר לתפקיד זה על ידי הוועד המנהל בשנת 2014.

משרדי המועצה שוכנים במכללת אורנים שבקריית טבעון.

### עיקרי פעילות המועצה
#	**ייצוג המכינות הקדם-צבאיות מול משרדי הממשלה** בתהליכים ההנוגעים ברגולציה, פיקוח ותקנים, בקידום פרויקטים ותחומים חדשים הנדרשים ממשרדי הממשלה השונים.
#	**גיוס ואיגום משאבים** דרך קרנות פילנתרופיות וגופים פרטיים במטרה לקדם נושאי רוחב משותפים בכלל המכינות.
#	**גיבוש, פיתוח וניהול פרויקטים**:
#*	הפעלת פרויקטים לשילוב אוכלוסיות מגוונות במכינות הקדם צבאיות ובהם פרויקט "שיבולים" לשילוב צעירים עם מוגבלויות, פרויקט "יחד" לשילוב צעירים מחו"ל ופרויקטים לשילוב צעירים מהפריפריה החברתית והגאוגרפית.
#* הפעלת פרויקטים בתחומים המשותפים למכינות ובהם מלגות לחניכים מעוטי יכולת כלכלית, סדרות ניווט ושטח, קידום ופיתוח תחום בוגרי המכינות, פרויקטי תוכן חינוכיים, מחקר והערכה
#	**קיום מערך הכשרות מקצועיות** ובניית סטנדרטיזציה לכלל הדרגים בצוותי המכינות (ראשי מכינות, מדריכים, רכזי בוגרים ועוד) בתחומי בטיחות, ניהול ושאר תחומים המרכיבים את עבודת המכינה.
#	**תכנון והפקת כנסים וימי עיון** שנתיים, דוגמת הכנס השנתי לראשי המכינות בחודש מרץ, כנס מנהלים אדמיניסטרטיביים, כנסי תוכן ואחדות ביום ירושלים וביום הזיכרון הממלכתי ליצחק רבין.
#	**חיזוק המכנה המשותף בין המכינות** באמצעות הפעלת יוזמות שונות ובראשן הפעלת בתי מדרש (בית מדרש "מתנאל" ובית מדרש "שיח שלום-פדרציית ניו יורק"), המפגישים מדי חודש ראשי מכינות, שלוחות ואנשי צוות ותיקים מהמכינות השונות, על מנת ללמוד ביחד ולחזק את הקשר, האמון והשפה המשותפת בין מנהלי הארגונים.
# תכלול פרויקטים לאומיים, כגון הפעלת חמ"ל התנדבות חירום של חניכי המכינות במגוון תחומי עשייה, כגון מערך ההתנדבות בתקופת מגפת הקורונה או חמ"ל ההתנדבות שהופעל במלחמת חרבות ברזל. במהלך מבצע עם כלביא, הופעל חמ"ל משימות אחוד בו ישבו נציגי משרד ההתיישבות, האגף הביטחוני חברתי במשרד הביטחון, משרד הבריאות ומועצת המכינות. עם תחילת מבצע שאגת הארי הופעלו חניכי המכינות בתגבור צוותי סיוע בבתי החולים בהתאם לתוכנית ההפעלה בחירום. חניכי המכינות פעלו בין היתר בהשמשת מקלטים, איוש שמרטפיות לילדי עובדים חיוניים, תגבור חמ"לי חירום בערים וסיוע במרכזים לוגיסטיים.
# בכל שנה, בסמוך למועד אסון נחל צפית, מקיימת מועצת המכינות טקס זיכרון בהשתתפות המשפחות. באסון נספו תשע נערות ונער אחד, שהיו מועמדים למכינת בני ציון ונהרגו בשיטפון במהלך הטיול. לאחר הטקס מתקיים יום למידה בהשתתפות ראשי המכינות המוקדש להעמקה מקצועית בתחום הבטיחות, תהליכי תחקור, בקרה והפקת לקחים.

## פרויקטים מרכזיים אותם מובילה מועצת המכינות
פרויקטים שונים אותם מפעילה מועצת המכינות:
* **גיוון אוכלוסיות**:
** **תוכנית "שיבולים"** לשילוב בני נוער עם מוגבלויות במכינות הקדם צבאיות. התוכנית פועלת בהובלת מועצת המכינות ובמימון של משרד הרווחה. כ-50 צעירים עם מוגבלויות משולבים מדי שנה במכינות במסגרת תוכנית זו.
** **קרן [[מלגה (חינוך)|מלגות]] לחניכי פריפריה** - סיוע לחניכי מכינות מעוטי יכולת כלכלית אשר פועלת בסיוע משרד ההתיישבות והמשימות הלאומיות, קק"ל, עתידים וקרן מתנאל. 
****המודל היישובי** – תוכנית לחיזוק שילובם של צעירים מהפריפריה החברתית במכינות קדם צבאיות.
* **מעורבות חברתית והגשמה**:
** **בקו האופק** - חינוך להתיישבות - תוכנית שמטרתה לקדם התיישבות של בוגרי מכינות בנגב ובגליל בשותפות עם קק"ל.
** **פרח הזהב** - התנדבות חניכי המכינות עם קשישים, הפועל בשיתוף עם קרן מתנאל.
** **פרויקט "עבודה קהילתית"** – תמיכה בהתנדבות מכינות בשדה החינוכי, אשר מופעל בשיתוף קק"ל.
* **חיזוק המקצועיות במפעל המכינות**:
** **מנהיגים לבטיחות** - תוכנית ליווי ומעטפת מקצועית לראש מכינה, בשיתוף קרן "מנוף" של הביטוח הלאומי.
** **ידיעת הארץ ושירות משמעותי** - פרויקט הסיירות והשטח בשיתוף חוגי הסיירות של קק"ל.
* **לכידות חברתית**:
** **בתי מדרש לראשי מכינות** - כוללים שני פרויקטים מקבילים, שמטרתם יצירת שיח ומפגש בין ראשי המכינות. בתי המדרש פועלים בשיתוף "שיח שלום", פדרציית ניו-יורק וקרן מתנאל.
** **החממה** - מרחב יזמות למכינות בתחום הלכידות שמופעל בשיתוף קק"ל וחברת OpenValley.
* **ישראל והתפוצות**:
** תוכנית **יחד** – לשילוב בני נוער יהודים מחו"ל במכינות הקדם צבאיות בשיתוף "מסע-masa".
** **ימי עיון על ציונות ועמיות יהודית** - בשיתוף ההסתדרות הציונית העולמית.
** **מיזם החיבור** לחיבור בין חלקי העולם היהודי. הפרויקט פועל בשיתוף הסוכנות היהודית, מנהלת עמ"י וארגון מסע-masa וארגון 'מסע masa'.
** **קשרים** – הפרויקט מעודד עיסוק בסוגיות יסוד הקשורות לחיבור בין חלקי העם היהודי בישראל ובעולם, אשר פועל בשיתוף עם מנהלת עמ"י.
* **תוכן וזהות**:
** **מנהיגות והייעוד היהודי** – לימוד ברוח כתבי הרב יונתן זקס, בשיתוף קרן מורשת הרב זקס.
** **יהדות ישראלית** – המיזם עוסק בזהות יהודית-ישראלית, ומעודד את חיזוקה כחלק מתפיסה של גיוון והכלה של זהות היהודית ישראלית על ביטוייה השונים. הפרויקט בשיתוף קרן אבלס ושותפים נוספים.

## פרסים והכרה ציבורית
*	2020 – מועצת המכינות זכתה בפרס ירושלים לאחדות לשנת תש"פ, כאות הערכה למודל השותפות הדתי-חילוני המתקיים תחת המועצה.
*	2025 - מועצת המכינות מקבלת בשם המכינות את אות המופת להתנדבות על פעילות המכינות במלחמת חרבות ברזל.

## שיתוף הפעולה בין מועצת המכינות הקדם צבאיות והקרן הקיימת לישראל
ביוני 2016 הודיעה הקרן הקיימת לישראל על שיתוף פעולה בינה לבין מועצת המכינות הקדם צבאיות, למשך 5 שנים, במסגרתו תעביר הקרן הקיימת מימון עבור פעילות עבודה קהילתית, סיוע לחניכי מכינות בקבלת מלגות לילדים ממעמד סוציו אקונומי נמוך, התיישבות בפריפריה, פעילות ניווט ושדאות עם חוגי סיירות, סיוע להקמת מכינות בפריפריה.

כחלק משיתוף פעולה זו הוקמה עמותת "בארצנו" שמטרתה ליישב בוגרי/ות מכינות קדם צבאיות בפריפריה הגאוגרפית והחברתית של מדינת ישראל, במסגרת קבוצות חדשות או כמצטרפים לקבוצות קיימות.

## קישורים חיצוניים
* 

* 
* תקצוב המכינות הקדם צבאיות ושילוב צעירים יוצאי אתיופיה, דיון בוועדת החינוך, התרבות והספורט של הכנסת ב-21 ביוני 2016
* 
* 
* 
* 
* 

## הערות שוליים

קטגוריה:מכינה קדם-צבאית
קטגוריה:ישראל: עמותות